Ministrat e Jashtëm të BE-së takohen me zyrtarë të lartë serbë
Ministri i jashtëm i Serbisë Vuk Jeremiç tha se vendi i tij është i vendosur për integrimin në Bashkimin Evropian megjithë mosmarrëvesh
Ministrat e jashtëm të Bashkimit Europian zhvilluan sot takime të veçanta me zyrtarë të lartë të Beogradit dhe të Prishtinës, të parat e këtij lloji që kur vendet e Bashkimit filluan të njohin pavarësinë e Kosovës. Takimet zhvillohen në klimën e shqetësimeve se mosmarrëveshjet rreth Kosovës mund ta largojnë edhe më shumë Serbinë nga Bashkimi Europian. Deri tani, 18 nga të 27 vendet e Bashkimit e kanë njohur pavarësinë e Kosovës. Gjatë takimeve në Brdo të Sllovenisë, ministri i jashtëm serb, Vuk Jeremiç tha se njohja e Kosovës nga vendet e Bashkimit është një akt i rrezikshëm, kundërproduktiv dhe i paligjshëm dhe se kjo do të shfrytëzohet nga nacionalistët në zgjedhjet e 11 majit në Serbi. Ai u tha ministrave se nuk është i sigurt nëse forcat proeuropiane në Serbi mund të fitojnë shumicën në zgjedhjet parlamentare përsa kohë që Kosova do të vazhdojë të shihet si shtet i pavarur. Zoti Jeremiç tha në një konferencë shtypi se kjo mund ta vonojë anëtarësimin e Serbisë në Bashkimin Europian.Sidoqoftë, zoti Jeremiç theksoi se vendi i tij është i vendosur për integrimin në Bashkimin Evropian megjithë mosmarrëveshjet rreth Kosovës. Ministri i jashtëm slloven Dimitrij Rupel, tha se kishte biseduar me zotin Jeremiç për çështjen e integrimit të Serbisë në Bashkimin Europian. Nga ana e tij, ministri i jashtëm britanik, David Miliband, tha se Bashkimi Europian duhet t’i dërgojë një mesazh të qartë Ballkanit, se Europa është shtëpia e tyre, dhe kjo vlen për të gjitha vendet e Ballkanit Perëndimor. Kryeministri i Kosovës, Hashim Thaci u takua me ministrat më vonë, duke iu shmangur kështu një takimi qoftë edhe rastësisht me zotin Jeremiç. Zoti Thaçi tha se synimi i Kosovës si vend i pavarur është të jetë pjesë e NATO-s dhe e Bashkimit Europian. Një marrëveshje për bashkëpunim më të ngushtë mes Serbisë dhe Bashkimit Europian dështoi në mes të shkurtit kur shumica e 27 vendeve të Bashkimit filluan të njohin pavarësinë e Kosovës. //ii